《送程子厚还新安（子厚精阴阳家，尝教授铅山》
明代·陶安

於穆苍灵运，元化无始终。
垂象炳躔逡，积闰成岁功。
茫茫万古余，坐致理则同。
清台窥玉管，缇帷侯律筒。
教筵分列郡，设官效儒宫。
新安万山深，闭户象数攻。
青袍客江上，宾友蔼文风。
望气登危城，占星指遥空。
泉清壶漏滴，表正阳晷中。
寒毡能慰藉，杯酒聊自充。
风高白云飞，澄波送归篷。
佳哉泉石墟，树色环青葱。
凤凰衔书来，招邀游紫宫。
扫清黄道尘，晓望扶桑红。

作者简介：（1315—1371）明太平府当涂人，字主敬。元顺帝至正四年举人。授明道书院山长，避乱家居。朱元璋取太平，安出迎，留参幕府，任左司员外郎。洪武元年任知制诰兼修国史，寻出任江西行省参知政事，卒官。有《陶学士集》。